Here is a page extracted from Wikipedia that may contain CSS, HTML, and a lot of unformatted text.

Title: Universidat Laboral de Zaragoza
Content: A Universidat Laboral de Zaragoza ye un edificio situau en Zaragoza, seu d'ista antiga institución en a ciudat. Fue establida en l'anyo 1967 estando una d'as 21 antigas universidaz laborals d'Espanya. Tien una superficie de 20 hectarias situadas en o poligono industrial de Malpica, a una distancia de 11 kilómetros d'o centro d'a ciudat.

Historia
Establida en 1967, un día dimpués d'a inauguración d'a Universidat Laboral de Uesca, a Universidat Laboral de Zaragoza estió a primera universidat laboral femenina d'o Estau Espanyol. Prencipió a suya actividat dos días antes d'estar enguerada con 1.200 alumnas en as suyas aulas procedents en a suya mayoría d'Aragón, Catalunya y o País Valenciano. En os suyos millors tiempos arribó a tener dica 3.500 alumnos y 300 profesors.

A suya construcción se fació en menos de 7 meses, prencipiando o 13 de marzo de 1967 y rematando o 29 d'octubre d'ixe mesmo anyo, y fue dirichida por l'arquitecto zaragozano Manuel Ambrós Escanellas que contaba con un presupuesto de 257 millons de pecetas. Tamién colabororon o pinto y escultor Javier Clavo y a filla de l'arquitecto, Pilar Ambrós Barrau, qui fació pa o nuevo centro un Via Crucis de cerámica. En 1968, Ambrós ganó o Trofeo Ricardo Magdalena a Edificios Públicos por o suyo treballo en a Universidad Laboral Femenina.

O conchunto s'enampló 1970 con unas obras por valor de 155 millons de pecetas, convertindo-se en un centro mixto. Ya en a decada de 1980 as universidaz laborals se transforon en Centros d'Amostranzas Integradas (en castellano Centros de Enseñanzas Integradas) y pasoron a pender d'o Ministerio d'Educación y Ciencia.

Manimenos dende a 1997 as suyas instalacions se troban tancadas dimpués de detectar-se problemas d'aluminosis que afectaban a la estructura d'os porches cubiertos. Actualment ye parcialment emplegada como almadazén por o Gubierno d'Aragón

Instalacions
Cuan yera en funcionamiento as suyas instalacions feban que estase un d'os centros educativos millor equipaus d'Aragón. Bi heba 3 salons d'actos (tenendo o mas gran dica 1.300 butacas), una residencia de 12 plantas chunto a l'edificio central pa os estudiants foranos con cuasi 2.000 camas, cuantos pavillons d'aulas, cine, capiella, tabierna y apartamentos pa os profesors. Entre as instalacions esportivas se trobaba un pavillón poliesportivo, una piscina cubierta climatizada, un estadio d'atletismo, cuantos campos de fútbol y de baloncesto, pistas de tenis, voleibol y balonmano. A suya biblioteca teneba dica 37.000 volumens. A mas a oferta de instalacions se completaba con laboratorios de fisica, quimica, ciencias naturals y idiomas u tallers con maquinaria pa confección industrial entre atros.

Educación impartida
Entre a oferta de graus impartius en a Universidat Laboral de Zaragoza destacan:
 Iniciación Profesional Industrial.
 Formación Profesional. 
 Delineante (construcción y industrial).
 Química, 
 Bachillerato Elemental. 
 Bachillerato General Superior. 
 Bachillerato Técnico Superior.
 Asistent social. 
 Incheniería Tecnica (control de procesos quimicos).
 Confección.
 Machisterio.

Cheodesia
Bi ha un vértiz cheodesico situau en a terraza de l'edificio mas altero a una altaria de 247 metros dende o livel d'a mar.

Referencias

Zaragoza
Educación en Aragón
Vertices cheodesicos d'Aragón